錢塘別吳長文司理
作者：裘萬頃
朝代：宋

paragraphs: 同心而異鄉，既見復輕別。
豈終無會期，南北渺難必。
郵亭君與我，强飯再三說。
此意非不領，欲話聲已咽。
肩輿使前驅，分手大江側。
升高輒回首，猶擬望顔色。
予家古南州，勝友固不乏。
如君相知深，千百未見一。
君才十倍我，君德更剛直。
贈行詩滿紙，字字良有益。
誰與趣我去，胡不緩旬浹。
噬臍悵弗及，寫心寄愁絕。